Slik vil landslaget redde Northugs karriere
Petter Northug, som var på gråten under intervjuet med VG i Storlien i går, beklaget på det sterkeste handlingene sine. Han var også klar på at han skal tilbake som langrennsløper, men at promillekjøringen og ulykken er en alvorlig knekk på veien tilbake. Northug, som står utenfor landslaget, får nå likevel en utstrakt hånd fra Skiforbundet. - Vi har gitt ham et tilbud om hjelp gjennom det støtteapparatet i Olymiatoppen til å få han på fote rent personlig. Vi er veldig klare at dette har vært helt uakseptabel oppførsel og tar sterk avstand fra handlingen. Likevel har vi sammen med Olympiatoppen sett at han kan trenge hjelp, sier Åge Skinstad til VG. Samme oppfølging som landslaget Skinstad sier Northug nå har fått tilbud om all den hjelp fra Toppidrettssenteret som deres egne landslagsløpere får, for å bli bedre utøvere. Det gjelder både mental oppfølging og for at Northug skal komme tilbake som utøver. Han vil ikke kommentere om de vil inngå et nærmere samarbeid med Team Northug i tiden fremover. - Det er viktig først å sørge for at de personlige tingene ordnes. Opp til tilbud Petter vil benytte seg av det tilbudet han har fått. Vi har gitt tilbudet. Men det er Olympiatoppens apparat som stilles til rådighet, sier Skinstad. - Vil dere tilby ham landslagsplass hvis sponsoravtalen med Coop opphører? - Tilbudet han fikk har han avslått. Det forholder vi oss til ett hundre prosent, inntil vi eventuelt hører noe annet fra ham, sier Skinstad. - Hva vil dere da si til han hvis dere hører noe annet? - Det kan jeg ikke svare på. Tror på tettere samarbeid Tidligere landslagsløper og NRK-ekspert Torgeir Bjørn mener nå at Team Northug og landslaget burde samarbeide tettere for at Northug får den hjelpen han trenger. - Jeg tror de stiller med utstrakt hånd nå. De bør begrave prestisjen dem i mellom, sier Torgeir Bjørn. - Jeg tror han trenger noe av Skiforbundets og Olympiatoppens kompetanse. For å dra dette videre tror jeg det fører til at Skiforbundet teamet rundt Petter får et tettere samarbeid rett og slett fordi Petter trenger det, sier Bjørn. Vil ha krav til Northug Johan Kaggestad, som tidligere jobbet med langrennslandslaget gjennom sin jobb i Olympiatoppen, mener derimot den utstrakte hånden fra Skiforbundet bør føre med seg klare krav til Northug. - Jeg tror det er viktig ikke å sy puter under armene på ham. Hvis han ønsker å bruke apparatet deres så må han også forplikte seg til å være en del av laget. Jeg har sansen for at de vil hjelpe ham, men han har valgt å gå gjennom kriser med eget apparat. Petter kan ikke bare skumme fløten av det som er bra, sier Johan Kaggestad som jobbet i Olympiatoppen i en årrekke og tidligere var trener for Grete Waitz og Ingrid Kristiansen.
Langrennssjef Åge Skinstad vil ikke si om de vurderer å gi Northug nytt tilbud om landslagsplass. Men de har gitt Northug tilbud om hjelp fra Olympiatoppen for å komme tilbake - både personlig og som utøver.